[Video] Tier maak vriende met sy ‘middagete’Timur en Amur in hul hok by die safaripark in Rusland ŉ Bok wat in ŉ hok by ŉ safaripark vrygelaat is om as middagete te dien vir ŉ tier, het die onwaarskynlike reggekry en vriende gemaak met dié roofdier. Personeellede by die park in Rusland is “stomgeslaan” oor die bok se dapperheid en die Siberiese tier se gewilligheid om ŉ vriendskap aan te knoop. Foto’s wat die dieretuin vrygestel het, wys hoe Amur die tier op die dak van sy skuiling gaan lê wanneer die bok in sy “bed” inkruip. “Die bok het geen vrees getoon nie,” het ŉ bewaarder van die Far Eastern Safari Park in Sjkotovski in Primorski aan The Siberian Times gesê. “Hy het na die tier gekyk en toe sy skuiling oorgeneem.” Volgens die bewaarder voer hulle twee maal per week lewendige prooi aan die tiere en Amur is vaardig om bokke en hase te jag. “Maar onlangs het hy dié bok gekry en geweier om hom te jag.” Die bok is intussen “Timur” gedoop, wat “yster” beteken. “Ons dink die bok was dalk nog nooit aan tiere blootgestel nie en het dalk nie geweet hy moet bang wees nie!” Volgens die bewaarders stap die twee nou elke dag in die hok rond en dit lyk of hulle “vriende” is.